༡༧༣༽༄། ། དཔལ་ས་ར་ཧའི་ཕྱག་རྒྱ་ཆེན་པོ་ཐོག་བབས་ཀྱི་སྒོམ་ཐབས་བསྟན་པ། ། »» བླ་མ་དམ་པ་རྣམས་ལ་ཕྱག་འཚལ་ལོ། ། སློབ་དཔོན་ཆེན་པོ་ས་ར་ཧའི་ཕྱག་རྒྱ་ཆེན་པོ་འདི་ལ་དོན་བཞི་སྟེ། དང་པོར་ལུས་སེམས་ཁོང་གློད། གཉིས་པ་ཡིད་ཀྱི་ཡུལ་དུ་མི་བྱ། གསུམ་པ་རྟེན་གང་ཡང་མི་བཅའ། བཞི་པ་སེམས་རང་སོར་གློད། དེ་ལ་དང་པོ་ལུས་སེམས་ཁོང་གློད་པ་ནི། སློབ་དཔོན་བྲམ་ཟེ་ཆེན་པོའི་ཞལ་སྔ་ནས། ། འཇུར་བུས་བཅིངས་པའི་སེམས་འདི་ནི། ། གློད་ན་གྲོལ་བར་ཐེ་ཚོམ་མེད། ། ཅེས་པས། ལུས་སེམས་ཁོང་གློད་པར་བྱའོ། ། གཉིས་པ་ཡིད་ཀྱི་ཡུལ་དུ་མི་བྱ་བ་ཡང་། ། ཡིད་ལ་མི་བྱེད་ཕྱག་རྒྱ་ཆེན་པོའི་སྐུ། ། འབྲས་བུ་གང་ལ་ཡང་རེ་བར་མ་བྱེད་རྣལ་འབྱོར་པ། ། ཞེས་པས། བཟང་ངན་གྱི་རྣམ་པར་རྟོག་པ་གང་ཡང་ཡིད་ལ་མི་བྱ་བར་བཞག་པའོ། ། གསུམ་པ་རྟེན་གང་ལ་ཡང་མི་བཅའ་བ་ནི། རྩ་དང་རླུང་དང་ཐིག་ལེ་ལ་སོགས་པ་གང་ལ་ཡང་རྟེན་མི་བཅའ་བར་བཞག་པའོ། ། བཞི་པ་རང་སོར་བཞག་པ་ནི། བྱ་བྱེད་དང་རྩོལ་སྒྲུབ་ཐམས་ཅད་དང་བྲལ་བར་རང་སོ་ཁོ་ནར་བཞག་པ་ཉིད་དོ། ། སློབ་དཔོན་ཆེན་པོ་བྲམ་ཟེ་ས་ར་ཧའི་ཕྱག་རྒྱ་ཆེན་པོ་ཐོག་བབས་རྫོགས་སོ། ། ། ། ««